Žaloba podaná 18. apríla 2013 - Nutrexpa/ÚHVT - Kraft Foods Italia Intellectual Property (Cuétara Maria ORO)
(vec T-218/13)
Jazyk, v ktorom bola podaná žaloba: španielčina
Účastníci konania
Žalobkyňa: Nutrexpa, SL (Barcelona, Španielsko) (v zastúpení: J. Grau Mora, M. Ferrándiz Avendaño a Y. Sastre Canet, abogados)
Žalovaný: Úrad pre harmonizáciu vnútorného trhu (ochranné známky a vzory)
Ďalší účastník konania pred odvolacím senátom: Kraft Foods Italia Intellectual Property Srl (Miláno, Taliansko)
Návrhy
Žalobkyňa navrhuje, aby Všeobecný súd:
zrušil rozhodnutie prvého odvolacieho senátu Úradu pre harmonizáciu vnútorného trhu (ochranné známky a vzory) z 11. februára 2013 vo veci R 2455/2011-1, ktorým bola zamietnutá prihláška (obrazovej) ochrannej známky Spoločenstva č. 8481863 "Cuétara Maria ORO" spoločnosti NUTREXPA pre výrobky "konzervované, mrazené, sušené alebo varené ovocie a zelenina; želatíny, džemy, kompóty; mliečne výrobky" (triedy 29) a "káva, čaj, kakao, tapioka, ságo, kávovinové náhradky; múka a prípravky vyrobené z obilnín, chlieb, pečivo a cukrovinky, zmrzlina; med, melasa; droždie; prášok do pečiva, omáčky (koreniny); sušienky" (triedy 30), a v dôsledku toho zapísať uvedenú ochrannú známku,
zaviazať ÚHVT na náhradu trov konania.
Dôvody a hlavné tvrdenia
Prihlasovateľ ochrannej známky Spoločenstva: žalobkyňa.
Prihlasovaná ochranná známka Spoločenstva: obrazová ochranná známka so slovnými prvkami "Cuétara Maria ORO" - prihláška ochrannej známky Spoločenstva č. 8481863 pre výrobky tried 5, 29 a 30.
Majiteľ ochrannej známky alebo označenia namietaných v námietkovom konaní: Kraft Foods Italia Intellectual Property Srl.
Namietaná ochranná známka alebo označenie: obrazové ochranné známky Spoločenstva a národná ochranná známka so slovným prvkom "ORO" pre výrobky tried 29 a 30.
Rozhodnutie námietkového oddelenia: čiastočné vyhovenie námietke.
Rozhodnutie odvolacieho senátu: zamietnutie odvolania.
Dôvody žaloby: porušenie článku 8 ods. 1 písm. b) nariadenia č. 207/2009.
____________